Nerea Gartzia Gartzia

Nerea Gartzia Gartzia (Ondarroa, Bizkaia, 1976ko urtarriralen 17a) sortzailea da; aktore, aurkezle, pailazo eta dinamizatzaile lanak egin ditu, besteak beste.

 Lan ibilbidea 
Ondarroako Zubi Zahar Herri Ikastolan eta institutuan ikasi ostean, antzerki eskolak jaso zituen, eta umetatik antzerkirako zekarren bokazioari hauspoa eman. 

Txomin L. Aramaio ondarrutarrarekin ikuskizunak egin zituen: Elepunto eta PuntoG deitzen zen osatu zuten bikotea. 

Donostiako Binahi antzerki eta ikus-entzunezkoen ekoiztetxean ikasten eta mundu horretan saioak egiten ibili zen. 

2011an, Irrien Lagunakerako elkarrizketatu zuten (Pirritx, Porrotx eta MariMotots pailazoen inguruan sortutako enpresa). Marikalanbre pertsonaia gorpuzteko hartu zuten Gartzia, eta berarekin Euskal Herrian txokorik txoko egin zituen hamabi urte.

2017an, Irrien Lagunak proiektuan elkar ezagututa, Eneko Arrate artista markinarrak eta biek Herribixi Kooperatiba Elkarte Txikia sortu zuten, eskualdean herrigintzan, euskalgintzan eta euskal kulturgintzan eragiteko. Eneko Herri rolean eta Nerea Bixi rolean aritu ziren, baina edozein momentutan alda zitzaketen profilak, eta Eneko Bixi izan eta Nerea, Herri. Bertsozale elkartearekin lana egiten zuten, Irrien Lagunaken jarraitzen zuten, beste pertsonaia batzuk ere jokatzen zituzten, proiektuak dinamizatzen zituzten…, denetik egiten zuten, beste euskal artista batzuekin elkarlean. Euskerean eupadie! lehiaketa ere egin zuten gaztetxoentzat, euskara bultzatzeko, eskualdeari buruzko hainbat galderarekin. 

2018an eta 2019an, Markina-Xemeingo Uhagon Kulturgunearekin batera, antzerki ikastaro batzuk antolatu zituen Nerea Gartziak umeentzat eta gaztetxoentzat. 2019an, berriz, Markina-Xemeingo erretiratu talde bati ere eman zion ikastaroa.

COVID-19 pandemia garaia aliantza berriak egiteko baliatu zuen Gartziak. Herriko aktoreak batu eta bakarrizketak edo piezak prestatu zituzten sare sozialen bidez etxeetara heltzeko. Altxatune, Eneko Arrate, Andoni Gartzia, Ainhoa Etxebarria eta bera batu, eta Leartibain, kultura erain proiektuari forma eman zioten.

2021ean, Ainhoa Etxebarria esatari eta aktore ondarrutarrak eta Nerea Gartziak Bibitxa 2.0 antzezlana estreinatu zuten, emakumeen bizipenak umorez jorratzen zituen antzezlana, beraiek idatzi eta zuzendua. Dantza, inprobisazioa, umorea, freskotasuna eta publikoaren parte hartzea ziren emanaldi fresko eta bizi honen osagaiak. Elkarlan horretan, esperientzia ederrak bizi izan zituzten,  Zaballako kartzelako emakume presoekin egon zirenekoa, esate baterako.

2025ean, Ainhoa Etxebarriak eta biek, berriz ere, Hil da jainkosa formatu txikiko antzezlan arina sortu eta Bilboko Pabellon6eko Antzerki Arinen Jardunaldietan aurkeztu zuten. Umorea oinarri, hileta baten antzezpena da obra hau, eta honako gaiak lantzen ditu:  egozentrismoa, heriotzarekiko beldurra, edota honen aurrean hartzen dugun jarrera. Kriselu Saria irabazi zuten Ugaitz Alegriaren eta Getari Etxegarairen Destiny Driver piezarekin batera.
Artista ez ezik, komertziala ere bada Nerea Gartzia. Besteak beste, Tinko Euskara Elkartean “Euskara zine aretoetara” programako emanaldiak lotzen jardun izan du.

Ondarroako ekitaldietan aurkezle lanak askotan egin ditu eta egiten ditu: Ibilaldian, Besarkada Egunean, kukaña txapelketetan…

 Erreferentziak 

 Kanpo estekak 
 Elkarrizketa Nerea Gartziari eta Ainhoa Etxebarriari "Hil da jainkosa"rekin irabazitako sariagatik, Lea-Artibai eta Mutrikuko Hitza, 2025-6-6

Kategoria:Ondarroarrak
Kategoria:Euskal Herriko emakume aktoreak
Kategoria:Bizkaiko aktoreak